Die plaas is geleë in 'n nek in die Swaershoek berge wat weer deel uitmaak van die Bruintjieshoogte bergreeks, deel van die vroeëre Oosgrens van die Kaap Kolonie. Dit is ook in dié omgewing waar die Vis rivier sy oorsprong het.
Die veekrale was sowat 2 km van die plaaswoning af. Op 'n keer was my oupa besig om jong lammers te ontstert. My ouma het die sterte in die oond gebak, want dit was 'n besonderse lekkerny veral toe kos skaars geraak het. Pieter was op dié dag met sy arms vol skaapsterte onderweg van die kraal af huis toe, toe hy 'n kolonne Kakies gewaar. Rieme neerlê huis toe was die beste uitweg. Namate die vrag sterte vir hom te swaar geword het, het hy kort-kort van hulle laat val om vinniger weg te kom. Gelukkig het die Kakies verby getrek en het Pieter die sterte later gaan optel.
Pieter se broer Jan het op die aangrensende plaas Mooifontein geboer. Op 'n dag was sy vrou, Annie, besig om boerseep in 'n groot seeppot op die werf te kook. Dit was nog redelik vroeg in die oggend. Toe sy opkyk, ry 'n groep Kakies die werf binne. Sy maak toe of sy hulle nie sien nie. Die bevelvoerende offisier stap nader, lig die deksel van die pot, kyk na die kooksel en in die waan dat dit pap is, roep hy sy manne nader met: ``Porridge for about forty men''.